2018/0169 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta glede sprejetja uredbe Evropskega parlamenta in Sveta o minimalnih zahtevah za ponovno uporabo vode

(Besedilo velja za EGP)

1.Ozadje

Predlog je bil Evropskemu parlamentu in Svetu predložen (dokument COM(2018) 337 final – 2018/0169 COD) 28. maja 2018. Odbor regij je mnenje o predlogu sprejel 6. decembra 2018. Evropski ekonomsko-socialni odbor je mnenje o predlogu sprejel 12. decembra 2018. Evropski parlament je stališče v prvi obravnavi sprejel 12. februarja 2019. Svet je dogovor o splošnem pristopu sprejel 26. junija 2019. Trialogi so potekali 10. oktobra 2019, 12. novembra 2019, 2. decembra 2019. Odbor stalnih predstavnikov je kompromisni dogovor potrdil 18. decembra 2019. Odbor Evropskega parlamenta za okolje, javno zdravje in varnost hrane (ENVI) je podprl kompromisni dogovor z glasovanjem 21. januarja 2020. Odbor stalnih predstavnikov je politični dogovor sprejel (točka pod „I/A“) 5. februarja 2020. Svet je politični dogovor sprejel (točka pod „I/A“) 18. februarja 2020. Odbor stalnih predstavnikov je stališče Sveta sprejel (točka pod „I/A“) 20. marca 2020. Svet je stališče v prvi obravnavi sprejel 7. aprila 2020.

2.Cilj predloga Komisije

Voda je v EU omejen vir, pri čemer se tretjina ozemlja EU sooča z motnjami pri oskrbi z vodo. Zaradi naraščajočih potreb prebivalstva v kombinaciji s podnebnimi spremembami bo razpoložljivost zadostne količine vode ustrezne kakovosti v Evropi v prihodnosti postala še večji izziv.

Cilj predloga o minimalnih zahtevah za ponovno uporabo vode je prispevati k zmanjšanju pomanjkanja vode po vsej EU v okviru prilagajanja podnebnim spremembam, in sicer z okrepljenim izvajanjem ponovne uporabe vode za namakanje v kmetijstvu.

Poleg upravljanja povpraševanja in ukrepov za učinkovitost je ponovna uporaba vode pomembno orodje v okviru celostnega upravljanja voda. Zato bi jo bilo treba spodbujati, kadar koli je to ustrezno in stroškovno učinkovito, hkrati pa varovati javno zdravje in zagotavljati varstvo okolja.

Predlog določa usklajene minimalne zahteve za kakovost vode, namenjene varni ponovni uporabi očiščene komunalne odpadne vode za namakanje v kmetijstvu. Da bi bila očiščena komunalna odpadna voda primerna za uporabo v kmetijstvu, bi jo bilo treba po čiščenju po pravilih iz direktive o čiščenju komunalne odpadne vode nadalje očistiti, da bi ustrezala minimalnim parametrom kakovosti.

Predlog z določitvijo minimalnih zahtev predvideva usklajen pristop k ponovni uporabi vode za namakanje po vsej EU. To bo zagotovilo enake konkurenčne pogoje za gospodarske subjekte, ki proizvajajo in dobavljajo predelano vodo, ter za kmete.

Ocenjuje se, da bi predlagani instrument lahko privedel do ponovne uporabe vode za namakanje v kmetijstvu v količini približno 6,6 milijarde m³ vode na leto v primerjavi z 1,7 milijarde m³ vode na leto brez kakršnega koli pravnega okvira EU. S ponovno uporabo več kot 50 % skupne količine vode iz čistilnih naprav za odpadno vodo v EU, ki je teoretično na voljo za namakanje, bi se neposredno odvzemanje iz vodnih teles in podzemne vode zmanjšalo za več kot 5 %, zaradi česar bi se pomanjkanje vode skupno zmanjšalo za več kot 5 %.

4.Pripombe k stališču Evropskega parlamenta

Evropski parlament je v svojem stališču v prvi obravnavi, sprejetem 12. februarja 2019, predlagal spremembe predloga Komisije, zlasti:

–sklicevanja na prihodnjo razširitev področja uporabe zakonodaje;

–nove odgovornosti za akterje v sistemu za ponovno uporabo vode, ki niso upravljavci obratov za predelavo vode, ter

–vidnejšo vlogo pristojnih organov.